Farg‘onada AQSH dollarini qalbakilashtirgan shaxslar qo‘lga olindi

Departamentning Farg‘ona viloyati boshqarmasi va IIB xodimlari bilan hamkorlikda bank tomonidan berilgan xabarga asosan o‘tkazilgan tergovga qadar tekshiruvda, ATB «Agrobank» Oltiariq filiali valyuta ayirboshlash shoxobchasiga fuqaro X.X. tomonidan almashtirish uchun taqdim etilgan 200 AQSH dollari qalbaki ekanligi aniqlangan. Bu haqda Bosh prokuratura matbuot xizmati xabar berdi.
Tekshirish jarayonida fuqaro X.X.da qalbaki 50 dollarlik kupyuralardan iborat 100 dona, jami 5000 AQSH dollari mavjudligi aniqlanib, ashyoviy dalil sifatida olingan, shuningdek, X.X. ushbu qalbaki dollarlarni fuqaro X.T.dan olganligini ma’lum qilgan.
O‘tkazilgan ekspertiza xulosasiga ko‘ra, ushbu qalbaki AQSH dollarlari kompyuter vositasida rangli printer yordamida tayyorlanganligi aniqlangan.
Mazkur holat yuzasidan O‘zbekiston Respublikasi Jinoyat kodeksining 176-moddasi 1-qismi bilan jinoyat ishi qo‘zg‘atilib, hozirda tergov harakatlari o‘tkazilmoqda.